Herman Hirsch Becker

Herman Hirsch Becker (født 30. juli 1920 i Stavanger, død 21. mars 1945) var en norsk navigatør på fly under andre verdenskrig.

Herman Hirsch Beckers foreldre var urmaker Hille Becker og hans kone Judith. Faren var urmaker og kom fra Smolensk i 1914, moren kom fra Petrograd året etter. De fikk tre barn.. De bosatte seg i Stavanger hvor Herman og hans yngre søster Ada Abigael (f. 1922) ble født. Herman Becker var elev ved Kongsgård skole i StavangerStavanger Aftenblad: "Herman var en god gutt", 22. april 1995 s.20. i årene 1934–1937. I årene 1937–1940 var han gymnasiast ved St. Svithun gymnas.Stavanger Aftenblad: "Jødefamilien fra Stavanger ble utradert", 22. mars 1995 s.40.

I  august 1941 rømte Becker til Orknøyene med M/S «Solid». Han kom seg til  Little Norway i Canada, der han begynte på flygerutdanning. Etter å ha «vasket  ut» som flyelev, utdannet han seg til navigatør. Becker fløy først som  navigatør på Catalina-fly ved 333 skvadron, som var stasjonert i  Skottland. Han fløy atten tokt med skvadronenAftenposten 12. februar 1998:Norske jøder i aktiv krigsinnsats, s. 21 før han i juni 1944 ble overført til den australske Mosquito-skvadronen 464 Squadron i RAF Bomber Command. 

I 1942 ble Beckers familie i Norge arrestert under massearrestasjonene av norske jøder. Først ble faren og broren arrestert i oktober, så moren og søsteren måneden etter. De ble deportert, og ankom Auschwitz henholdsvis november 1942 og mars 1943.Bernard Duncan Lyng, 2008 I løpet av 1944 kan Becker ha fått greie på hva som hadde skjedd med familien.

På  et tokt 21. mars 1945 mot Gestapo-hovedkvarteret i København, ble flyet med Becker og Flight Officer Palmer skutt ned. Det styrtet i havet ved Storebælt, og Beckers levninger fløt i land ved Samsø, der han ble begravet på Tranebjerg kirkegård 26. mars. 

Beckers grav var lenge merket «En ukendt engelsk  Flyver», men i 2000 fant Krigsgravtjenesten i Kirke-, utdannings- og  forskningsdepartementet ut hvem levningene tilhørte, og en ny stein ble  oppført.Aftenposten 29. mai 2000:Graven funnet etter 55 år (Cato Guhnfeldt), s. 5

Kort tid før sin død, i januar 1945, ble Becker tildelt den norske Krigsmedaljen og britiske Distinguished Flying Cross.

Herman Beckers plass ved Våland skole i Stavanger er oppkalt etter ham.Stavanger Aftenblad 10. februar 2010

 Referanser 

 Litteratur 
 Herman Beckers krig : historien om familien Becker og jødene i Rogaland under andre verdenskrig. Sæland, Frode. Aschehoug, 2009. ISBN 9788203291517

 Kilder 
 Aftenposten 12. februar 1998
 Aftenposten 29. mai 2000
 Historie 3-2008 (Bernard Duncan Lyng), besøkt 4. september 2016
 Catalina mot ubåt (Harald Hartmann, 1998, s. 67, s. 112) ISBN 82 992194 4 2

Kategori:Norsk militært personell under andre verdenskrig
Kategori:Distinguished Flying Cross
Kategori:Krigsmedaljen